Slovenska kronika, 28.2.2011


Naslov: V Posavju so proti razprodaji gradov
Napoved za voditelja:

Pred časom je Odbor državnega zbora za notranjo politiko potrdil odlok o letnem načrtu razpolaganja z nepremičnim premoženjem države. Med nepremičninami, ki jih država namerava prodati, je tudi šest slovenskih gradov, za katere namerava v letu 2012 iztržiti okoli 10 milijonov evrov. Med njimi sta tudi dva gradova v Posavju, Šrajbarski turn v Leskovcu pri Krškem in grad na Bizeljskem, kar Posavce čudi in razburja hkrati.
T- Iz Posavja GORAN ROVAN /

X- Snemalec in montažer Tomi Naglič /

Posavci so prepričani, da vlada nima resnega namena s prodajo gradov, kljub temu pa so razočarani, ker s tem onemogoča obnovo, saj so v krški občini že vse pripravili za obljubljeno obnovo Šrajbarskega turna.
T- FRANC BOGOVIČ /
X- župan občine Krško /

"Čudi nas, da smo po tistem, ko smo izpraznili stanovalce iz gradu, grad očistili in smo naredili konservatorski pregled, imeli dogovor, kako bomo z evropskimi sredstvi ta grad uredili in zapolnili z vsebinami, da sedaj država ta grad prodaja. Kaže na odnos države do varovanja kulturne dediščine in prepričan sem, da se grad ne bo prodal, ampak bo usojen še naprej propadanju.
Grad na Bizeljskem je celo naseljen, najemnike o nameravani prodaji doslej ni še nihče obvestil.
T- ŠARLOTA KLAKOČAR /
X- stanovalka v gradu Bizeljsko /
"Ni mi vseeno. Res sem tuki, še malo pa bo 40 let, ne. Da ni nas, ne vem če bi danes imeli tu kaj prodajat. Ker to bi blo že skoraj na pol porušeno. Mi smo skrbeli za to, jest zmeri rečem za staro damo, da ni nas bi res bila v klavrnem stanju."
Tudi v brežiški občini prodaji nasprotujejo.

T- PATRICIJA ČULAR /
X- podžupanja občine Brežice /

"Grad po našem vedenju ima najemnike, ki trenutno skrbijo za odprtost gradu in dostopnost gradu. Dvomimo sicer v interes po nakupu samega gradu. Tako da, želimo predvsem da grad ostane dostopen in odprt za obiskovalce."
Oba gradova skupaj sta ocenjena na več kot 5 mio evrov, tako da zanje zagotovo ne bo kupcev. V Posavju so prepričani, da gre vladi zgolj za uravnoteženje državnega proračuna, s čimer pa ta povzroča tudi veliko škode in nejevolje.

